Pta-gyselaarsdrama: Slagoffers ter ruste gelê | Maroela Media
ŉ Groot groep mense het Sondag bymekaargekom om hul meegevoel te betuig. Foto: Via die nuusbrief
Maroela Media het vroeër berig die gyselaarsdrama het Woensdag teen 12:30 in The Meadows-veiligheidskompleks in Moreletapark begin en teen 22:00 was die skieter en inwoner van die kompleks, Danie Small, en drie van sy bure, Edward Gobey, Jannie Earle en Johannes van der Zwaard, dood.
Earle en Van der Zwaard is albei Donderdagoggend in die Pretoria-Oos-begraafplaas begrawe, waarna ŉ gesamentlike troosdiens by die Gereformeerde kerk Waterkloofrand gehou is.
’n Gedenkbyeenkoms vir familie en vriende van Gobey sal Vrydag om 11:00 by ŉ plaaslike restaurant gehou word.
Intussen het The Meadows se huiseienaarsvereniging vandeesweek in ŉ spesiale nuusbrief aan inwoners inligting verskaf van beraders wat die gemeenskap in die moeilike tyd bystaan.
“Die huiseienaarsvereniging het verskeie stappe geneem om diegene wat direk geraak is, by te staan deur toegang tot beraders te reël. Daar is ook ŉ kransleggingsdiens gehou onder leiding van ds. Petrus van Blerk,” het die vereniging in die nuusbrief gesê.
ŉ Groot groep mense het Sondag by die kompleks se klubhuis bymekaargekom om hul meegevoel met familie en vriende van die oorledenes te betuig.
Die vereniging het bygevoeg ŉ fonds is gestig waarin mense ŉ bydrae kan lewer om die slagoffers van die skietery finansieel by te staan.
Die bestuur het sy dank uitgespreek aan almal in die buurt wat inwoners van die kompleks en omliggende huise badkamergeriewe, kos en water aangebied het terwyl die ure lange gyselaarsdrama hom afgespeel het. Die strate rondom die kompleks was heeltemal vir motoriste en voetgangers afgesper en niemand buiten die polisie se spesiale taakmag was toegelaat om die kompleks binne te gaan of te verlaat nie uit vrees dat die skieter op meer mense sou losbrand.
Die vereniging het ook spesiale dank betuig aan al die eenhede van die polisie wat betrokke was, Brinant Security, Bull Security, die plaaslike raadslid en Solly Msimanga, Pretoria se burgemeester.
Ai, al die negatiewe berigte laat my depressief!
Dis baie hartseer, maar Maroela Media ons hoor nie word van die Samll man se familie nie???
Hoe lyk die persoon?
Stil bly is ook n antwoord!
Ek wil graag ook weet hoe lyk die persoon wat my oom geskiet het, want daar is niks oor die persoon geskryf nie . En die polisie kan nie sê of hulle of hy self hom geskiet het nie.